Na temelju članka 104. st. 5. Zakona o komunalnom gospodarstvu (Narodne novine, broj [68/18](https://www.zakon.hr/cms.htm?id=35769), [110/18](https://www.zakon.hr/cms.htm?id=35765), [32/20](https://www.zakon.hr/cms.htm?id=43441)), članka 35. Zakona o lokalnoj i područnoj (regionalnoj) samoupravi (Narodne novine, broj [33/01](https://www.zakon.hr/cms.htm?id=260), [60/01](https://www.zakon.hr/cms.htm?id=261), [129/05](https://www.zakon.hr/cms.htm?id=262), [109/07](https://www.zakon.hr/cms.htm?id=263), [125/08](https://www.zakon.hr/cms.htm?id=264), [36/09](https://www.zakon.hr/cms.htm?id=265), [150/11](https://www.zakon.hr/cms.htm?id=267), [144/12](https://www.zakon.hr/cms.htm?id=268), [19/13](https://www.zakon.hr/cms.htm?id=285), [137/15](https://www.zakon.hr/cms.htm?id=15727), [123/17](https://www.zakon.hr/cms.htm?id=26157), [98/19](https://www.zakon.hr/cms.htm?id=40763), [144/20](https://www.zakon.hr/cms.htm?id=46702)) i članka 40. Statuta Grada Makarske (Glasnik Grada Makarske broj 3/21) Gradsko vijeće Grada Makarske na\_\_\_sjednici održanoj dana \_\_\_\_\_\_\_\_\_\_\_\_\_ 2024.g. donosi

ODLUKU

o izmjenama i dopunama Odluke o postavljanju oznaka, uređaja i urbane opreme na području kulturno povijesne cjeline grada Makarske

U Odluci opostavljanju oznaka, uređaja i urbane opreme na području kulturno povijesne cjeline grada Makarske (Glasnik Grada Makarske, br. 8/2022, 17/22 i 10/2023) daju se sljedeće izmjene i dopune:

Članak 1.

Članak 11. mijenja se i glasi:

*„Natpisi u svezi s namjenom – reklame su oznake ili natpisi s nazivom obrta ili firme te nazivom poslovnog prostora, koji se, u svrhu oglašavanja, reklamiranja i pružanja informacija o poslovnim subjektima u tim građevinama, postavljaju na vanjskim dijelovima građevine, plošno, na pročeljima zgrada okrenutim na javnu površinu. Iznimno se može odobriti postavljanje reklame okomito na pročelje.*

*Dozvoljeno je postavljanje samo jedne reklame po poslovnom subjektu. Iznimno, ukoliko se poslovni prostor nalazi na uglu, dozvoljeno je postavljanje dviju reklama, na svakom pročelju po jednu, sukladno uvjetima iz ovog članka. Ukoliko je potrebno istaknuti više djelatnosti moguće je postavljanje natpisa u dva reda, okomito na pročelje zgrade.*

*Reklame se mogu postavljati neposredno iznad ulaznih vrata i/ili izloga, maksimalnih dimenzija 150 x 30 cm ili 100 x 50 cm (ovisno o širina otvora), ili se mogu postavljati bočno, pored vrata, maksimalnih dimenzija 50 x 50 cm ili 70 x 20 cm. Preferira se postavljanje pojedinačnih slova i/ili znakova, izrađenih od metalnog lima, plastificiranog u antracit boju, RAL 7016, a ukoliko takva izvedba nije moguća dozvoljeno je postavljanje reklame od stakla ili pleksiglasa (prozirnog, ne u boji), a natpis mora biti antracit boje. Ukoliko se reklama radi od pojedinačnih slova i/ili znakova logotip mora biti laserski rezan prema obliku i na njega vareni pinovi za montažu direktno u zid (udarna tipla). Slova i/ili znakovi moraju biti povezani u jednu cjelinu ili dodavanjem vodoravne linije ispod njih ili se slova i/ili znakovi moraju dodirivati. Kod otvora na luk reklama se može postaviti isključivo bočno, pored vrata. Na staklenoj površini otvora moguće je postavljanje i decentne, bezbojne naljepnice s logotipom poslovnog prostora.*

*Za svaku pojedinu građevinu odnosno poslovni prostor ne moraju biti prihvatljivi svi načini postavljanja reklama propisani ovim člankom te upravni odjel može zatražiti i mišljenje nadležnog konzervatorskog odjela.*

*Za postavljenje reklame potrebno je ishoditi odobrenje upravnog odjela, po prethodno dostavljenom vizualu prijedloga rješenja logotipa u vektorskom formatu (u digitalnom obliku), a upravni odjel može zatražiti korekcije predloženog rješenja prije izdavanja odobrenja.*

*Natpisi na reklami moraju biti čitljivi, tehnički i estetski oblikovani, uredni, jezično ispravni te ne smiju osvjetljenjem ili zvučnim signalima ometati druge korisnike zgrade.*

*Reklame se ne smije postavljati na stilske elemente na pročelju. Reklame se montiraju u fugu, bez bušenja klesanca, osim ukoliko takva izvedba nije tehnički moguća.“*

Članak 2.

U članku 14. stava 2. mijenja se i glasi:

*„Sve tende trebaju biti jednobojne (boja Pure White RAL 9010), bez isticanja natpisa sponzora i reklama, osim natpisa poslovnog subjekta, koji se može isticati samo na donjem dijelu tende - zavjesicama, koje su visine do maksimalno 20 cm. Natpisi sponzora i reklama iznimno se mogu decentno istaknuti na pasici sa unutrašnje strane tende. Konstrukcija tende mora biti u boji tende ili slične boje. Na trgovima nije dozvoljeno postavljanje dvostrešnih tendi, već isključivo jednostrešnih tendi ili suncobrana.“*

Članak 3.

U članku 15. u stavku 1. iza točke dodaje se tekst koji glasi: „*Natpisi sponzora i reklama iznimno se mogu decentno istaknuti na pasici sa unutrašnje strane suncobrana.“*

Stavak 2. mijenja se i glasi: *„Boja platna suncobrana je Pure White RAL 9010“*

U stavku 3. iza točke dodaje se tekst koji glasi: *„Suncobrani se trebaju zatvarati navečer, osim kada je zbog utjecaja atmosferalija (kiša, rosa, tuča, i dr.) potrebno da su isti otvoreni.“*

Članak 4.

U članku 20. stavak 1. iza točke dodaje se tekst koji glasi: *„Stolice ne smiju imati zatvorene bočne stranice, a materijal na stolicama mora isključivo biti namijenjen za vanjske prostore (ne smiju se koristiti baršun, pliš i sl.).“*

Stavak 2. mijenja se i glasi:*„U staroj gradskoj jezgri na ugostiteljskim terasama nije dozvoljeno postavljanje drvenih masivnih klupa (izuzev ugostiteljskih objekata koji su registrirani kao konobe i ne nalaze se na rivi ili trgovima), lounge setova i ljuljački.“*

Članak 5.

U članku 27. iza stavka 4. dodaje se stavak 5. koji glasi:

*„U prizemljima zgrada nije dozvoljeno pregrađivanjem poslovnih prostora raditi tzv. niše i slične minijaturne prostore, s direktnim izlazom na javnu površinu, za potrebe postavljanja bankomata, niti je dozvoljeno postojeće takve prostore koristiti za tu namjenu.“*

Članak 6.

Članak 41. mijenja se i glasi:

*„Na građevinama i ostalim elementima prostora (pročeljima, dvorišnim prostorima vidljivim s javne površine, javnim površinama i dr.) u staroj gradskoj jezgri, bez arhitektonskog rješenja, odobrenja upravnog odjela i suglasnosti konzervatora nije dozvoljeno postavljanje slijedećih elemenata i vrsta materijala:*

* *dopunskih, dekorativnih ili sličnih rasvjetnih tijela,*
* *pokretnih šankova, koji se iznimno mogu odobriti do maksimalnih dimenzija 2,0 m x 1,0 m (prilagoditi veličini prostora),*
* *vanjskih roštilja i kamina,*
* *fiksnih nadstrešnica nad ulazima i izlozima te nadstrešnica/pergola za potrebe ugostiteljskih terasa.“*

Članak 7.

U članku 44. stavak 8. umjesto teksta u zgradama: *„boja se određuje dizajnerskim rješenjem“,* treba stajati tekst*: „boja Pure White RAL 9010“.*

Članak 8.

U članku 50. stavak 2. podstavak 2. briše se tekst: *„25. i 40. stavak 1.“*.

Iza podstavka 2. stavka 2. dodaje podstavak 3. koji glasi: *„do 31.12.2025. oznake, uređaje i urbanu opremu iz članka 25. i 40. stavak 1. treba uskladit s odredbama ove Odluke.“*

Članak 9.

U članku 51. stavak 1. mijenja se i glasi:

*„Do ishođenja odobrenja za postavljanje reklame, sukladno članku 11. ove Odluke, vlasnici/korisnici reklama mogu imati istaknutu samo jednu reklamu u svrhu oglašavanja, reklamiranja i pružanja informacija o poslovnom subjektu, koja je najdecentnija.“*

Članak 10.

Ova Odluka o izmjenama i dopunama Odluke o postavljanju oznaka, uređaja i urbane opreme na području kulturno povijesne cjeline grada Makarske stupa na snagu osmog dana od dana objave u Glasniku Grada Makarske.

KLASA: 023-05/22-02/1

URBROJ:2181-6-05-01-24-17

Makarska, \_\_\_\_\_\_\_\_\_\_\_\_\_\_\_ 2024.g.

PREDSJEDNICA GRADSKOG VIJEĆA

Gordana Muhtić, dipl.iur.

**O b r a z l o ž e n j e**

Pravni temelj za donošenje predložene Odluke je članak 104. Zakona o komunalnom gospodarstvu (Narodne novine, broj 68/18, 110/18 i 32/20) kojim je propisano da, u svrhu uređenja naselja te uspostave i održavanja komunalnog reda u naselju, predstavničko tijelo jedinice lokalne samouprave donosi odluku o komunalnom redu kojom se, između ostalog, propisuje:

* uređenje naselja, koje obuhvaća uređenje pročelja, okućnica i dvorišta zgrada u vlasništvu fizičkih ili pravnih osoba, u dijelu koji je vidljiv površini javne namjene, te određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na tim zgradama koji se prema posebnim propisima grade bez građevinske dozvole i glavnog projekta.
* način uređenja i korištenja površina javne namjene i zemljišta u vlasništvu jedinice lokalne samouprave za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama.

Nadalje stavkom 5. članka 104. citiranog Zakona propisano je da se sadržaj odluke o komunalnom redu, može propisati i s više odluka.

Prilikom nadzora nad provedbom Odluke opostavljanju oznaka, uređaja i urbane opreme na području kulturno povijesne cjeline grada Makarske ukazala se potreba da se pojedine odredbe navedene odluke dopune odnosno izmjene kako bi se izbjegle moguće neželjene situacije na terenu, u smislu različitog tumačenja pojedinih odredbi ove Odluke, a ujedno se predložila i neka nova, prihvatljivija rješenja te pojednostavila procedura u postupanju, u suradnji sa konzervatorima.

Slijedom navedenog, predlaže se Gradskom vijeću usvajanje predložene Odluke.

Gradonačelnik

dr.sc. Zoran Paunović